Nädalavahetusel said kurgitaimed lõpuks suurtesse kasvuhoonetesse istutatud. See on päris suur töö ja seetõttu oma jõududega hakkama ei saa. On vaja inimesi, kes võtavad taimed lavatsitelt vannidesse. Siis on vaja neid, kes veavad vannid suurtesse kilemajadesse. Veel on vaja istutajaid ja neile omakorda abilisi, kes taimi kätte annavad. Selline korraldus võimaldab töö teha ära vähem kui ühe tööpäevaga ja varase saagi huvides on hea, et taimed saavad võimalikult ruttu lõplikku  kasvukohta. Eelmisel aastal alustasime hommikul kella 9 paiku ja siis said mõned taimed külma tõttu kahjustada. Nüüd hakkasime pihta tunni võrra hiljem, kui õues oli juba veidi soojem ning ilmastik probleeme ei tekitanud. Enam-vähem 2500 taime istutamiseks 1000 ruutmeetrile kulus koos kohvipausiga vähem kui viis tundi. Nüüd tuleb taimed üles siduda ja siis võib saaki ootama hakata, selleks kulub umbes kolm nädalat. Ilmselt tuleb enne seda juba kasve võtta, mis on üsna tüütu töö. Meie suureks meelehärmiks  kasvavad kurgitaimed kevadele eriti kiiresti.